簡虞子建
作者：張鎡
朝代：宋

paragraphs: 虞君借屋王城裏，閉門端從窮經史。
遊謁俱非射利徒，名公往往爲知己。
年來清貧漸到骨，造命由天常自委。
屬客雖慳北海樽，出街尚矜東郭履。
我交英彥固不少，易足如君誠鮮矣。
連朝雪片大似掌，平地未尺俄復止。
今晨暘光炙瓦壟，旋滴虛簷聲不已。
竹間鳥雀快飛鳴，庭下兒童爭跳喜。
叩關過我未及款，首問雪詩曾有幾。
自云危樓開破牖，盡見山屏羣玉倚。
遠從臺館聽笙簫，更煮鮭魚傾濁醴。
呼兒誦我湖上句，聊當清歌摇醉耳。
初聞不覺忽自哂，過奬翻令增愧耻。
屢稱非僞弗許辯，更愛無心真絕比。
紛紛馳谷跨深坑，苟祿貪榮顙流泚。
辛勤縱得席暫暖，爭坐成羣又催起。
豈若高蹈身不與，裹布羹蔬藉溫美。
乘閒書紙本非詩，切勿多傳召嗤鄙。